IARSCRÍBHINN

Doiciméadacht faoin Táirge agus Ceanglais Feidhmíochta X-ghathanna

Téarmaí agus Sainmhínithe

Chun críocha na hIarscríbhinne seo, ba cheart feidhm a bheith ag na téarmaí agus na sainmhínithe seo a leanas:

(1) “Coincheap na n-oibríochtaí (CONOPS)”: doiciméad ina dtugtar tuairisc ar shaintréithe an trealaimh agus ar an nós imeachta/na nósanna imeachta cearta oibríochta;

(2) “Rabhadh dorcha”: tásc físe a chuirtear in iúl don oibritheoir nuair nach féidir le trealamh x-ghathach earra scanta a threá go hiomlán (ar a dtugtar “rabhadh díonta” nó rabhadh “darc” freisin);

(3) “Fuinneamh déach”: maolúchán X-ghathanna atá spleách ar fhuinneamh a shaothrú in ábhair éagsúla chun uimhir adamhach éifeachtach na n-ábhar scanta a mheas, rud a úsáidtear de ghnáth chun idirdhealú a dhéanamh idir ábhar orgánach agus ábhar neamhorgánach;

(4) “Radharc déach”: trealamh x-ghathach a chuireann brath X-ghathach chun feidhme ar dhá uillinn éagsúla de rothlú 60° ar a laghad agus 90° ar a mhéad chun dhá radharc comhuaineacha a thabhairt ar réada scanta;

(5) “Feabhsú ciumhaiseanna” scagaire próiseála íomhánna a chuireann feabhas ar chodarsnacht chiumhais íomhá chun feabhas a chur ar a géire dhealraitheach;

(6) “Uimhir adamhach éifeachtach”: uimhir réadach (nach slánuimhir í) lena dtugtar tuairisc ar eilimint aonair hipitéiseach a léireodh maolúchán X-ghathach a bheadh an-chosúil leis an réad scanta ina bhfuil eilimintí éagsúla;

(7) “Ábhar neamhorgánach”: i gcomhthéacs scagadh slándála X-ghathach, ábhar ag a bhfuil uimhir adamhach éifeachtach is mó ná 10;

(8) “Ilradharc”: trealamh x-ghathach a chuireann brath X-ghathach chun feidhme ar uillinn dhifriúla chun radhairc chomhuaineacha éagsúla a thabhairt ar réad ascanta;

(9) “Ábhar orgánach”: i gcomhthéacs scagadh slándála X-ghathach, ábhar ag a bhfuil uimhir adamhach éifeachtach is lú ná 10;

(10) “Teilgean íomhánna bagracha (TIP)”: feidhm bogearraí a úsáidtear i scagadh X-ghathach chun scanadh réamhthaifeadta ar ítim bhagrach a chumasc le scanadh oibríochtúil chun íomhá comhcheangailte réalaíoch a chruthú lena chur i láthair don oibritheoir i neas-fhíorama.

1. Doiciméadacht faoin Táirge

An trealamh X-ghathach a bheidh le húsáid chun bagairtí slándála a bhrath i limistéir phoiblí, ba cheart sin a sholáthar in éineacht le doiciméadacht (i bhfoirm pháipéir agus/nó i bhfoirm leictreonach) ina bhfuil an fhaisnéis seo a leanas:

1.1. Toisí fisiceacha an trealaimh

— ba cheart an toise iomlán a shloinneadh mar fhad (L) x leithead (W) x airde (H) i milliméadair (mm);

— ba cheart méid an tolláin a shloinneadh mar fhad (L) x leithead (W) in mm;

— ba cheart an t-uasmhéid réada is féidir a scanadh a shloinneadh mar fhad (L) x leithead (W) in mm;

— ba cheart ualach uasta an iompróra a dháileadh go cothrom agus a shloinneadh ina chileagraim (kg);

— ba chóir airde an iompróra (H) a shloinneadh ina mm.

1.2. Meáchan an trealaimh

Ba cheart meáchan foriomlán an trealaimh x-ghathaigh a shloinneadh ina chileagraim (kg). Níor cheart ach na crua-earraí X-ghathacha amháin a chur san áireamh i meáchan an trealaimh agus níor cheart eilimintí breise a áireamh ann, amhail an crios iompair.

1.3. Tréchur

Ba cheart an tréchur a shloinneadh mar luas an iompróra ina mhéadair in aghaidh an tsoicind (m/s).

1.4. Soláthar agus ídiú cumhachta

— ba cheart soláthar cumhachta an trealaimh X-ghathaigh a shloinneadh ina voltas srutha ailtéarnaigh (VAC) le lamháltas ± 10 %;

— ba cheart an t-ídiú cumhachta a shloinneadh ina chileavolta-aimpéar (kVA).

1.5. Gineadóir X-ghathanna

— ba cheart an líon gineadóirí a léiriú (e.g. gineadóirí singil, gineadóirí déacha, ilghineadóirí);

— ba cheart an voltas anóide a shloinneadh ina chileavolta (kV);

— ba chóir an sruth bíoma a shloinneadh ina miollaimpéar (mA);

— ba cheart tuairisc a thabhairt ar an gcóras fuaraithe (e.g., folctha ola séalaithe le haer fórsáilte).

1.6. Rátáil IP

Ba cheart an rátáil IP de réir IEC 60529 a thuairisciú.

1.7. Timpeallacht oibriúcháin

— ba cheart an teocht oibriúcháin a shloinneadh ina céimeanna Celsius (°C);

— ba cheart an teocht stórála a shloinneadh ina céimeanna Celsius (°C);

— ba cheart an taise a shloinneadh i raon i bpointí céatadáin (neamh-chomhdhlúthú).

1.8. Córas iompair

Ba cheart é a chur in Iúil má tá córas iompair san áireamh sa trealamh.

1.9. Teilgean íomhánna bagracha

Ba cheart a chur in iúl má tá an córas in ann feidhmiúlacht teilgin íomhánna bagracha (TIP) a chur ar fáil.

1.10. Ceanglais maidir le marcáil CE

Ba cheart na doiciméadacht ábhartha uile a sholáthar leis an trealamh chun a léiriú go gcomhlíontar na ceanglais a leagtar síos i reachtaíocht infheidhme an Aontais Eorpaigh lena gceadófaí marcáil CE a ghreamú. Ba cheart é a bheith de fhreagracht ar mhonaróirí a chinneadh cé na rialacha is infheidhme dá dtáirgí féin. Ar na forálacha ábhartha, tá, mar shampla:

— Treoir 2006/42/CE maidir le hinnealra

— Treoir 2014/35/AE maidir le voltas íseal

— Treoir 2014/30/AE maidir le comhoiriúnacht leictreamaighnéadach

1.11. Sceitheadh radaíochta

Ba cheart dearbhú arna shíniú ag ionadaí dlíthiúil an mhonaróra a chur ar fáil le trealamh go gcomhlíonann sé na ceanglais uile maidir le nochtadh gairme agus poiblí don radaíocht ianúcháin i gcomhréir le Treoir 2013/59/Euratom ón gComhairle lena leagtar síos caighdeáin bhunúsacha sábháilteachta don chosaint i gcoinne na contúirte a eascraíonn as nochtadh don radaíocht ianúcháin.

1.12. Treoracha oibriúcháin (coincheap na n-oibríochtaí)

Ba cheart treoracha oibriúcháin a sholáthar leis an gcóras, dá ngairtear “choincheap na n-oibríochtaí (CONOPS)” freisin.

2. 2. Ceanglais Feidhmíochta X-ghathanna

Leis an trealamh X-ghathacha a úsáidfear chun an bagairtí slándála a bhrath i limistéir poiblí, ba cheart na ceanglais feidhmíochta seo a leanas a chomhlíonadh:

2.1. Feidhmeanna feabhsaithe íomhánna

Ba cheart na feidhmeanna seo a leanas a bheith ag an trealamh X-ghathach chun an íomhá a thaispeántar ar an scáileán a fheabhsú:

— an cumas zúmáil dhúbailte a dhéanamh ar aon chuid den íomhá;

— inbhéartú físe ionas gur féidir íomhá mhonacrómach a thaispeáint ina dtaispeántar an t-ábhar bán mar ábhar dubh, agus an t-ábhar dubh mar ábhar bán;

— gné chun ciumhaiseanna a fheabhsú.

Ba cheart aon fheidhm roghnaithe a athshocrú go huathoibríoch nuair a thaispeánfaí an chéad réad scanta eile don oibritheoir.

2.2. “Rabhaidh dhorcha”

Ba cheart don trealamh x-ghathach rabhaidh dhorcha a ghiniúint nuair nach féidir le X-ghathanna réada scanta a threá ina n-iomláine.

2.3. Iompraíocht mapála dathanna

Ba cheart don trealamh X-ghathach idirdhealú a dhéanamh idir ábhair neamhorgánacha agus ábhair orgánacha trí iad a léiriú i ndathanna éagsúla. Ba cheart na feidhmeanna íomhá seo a leanas a bheith ag an trealamh X-ghathach chun idirdhealú a dhéanamh idir ábhair neamhorgánacha agus ábhair orgánacha:

— feidhm neamhorgánach chun ábhair neamhorgánacha a chur i dtábhacht.

— feidhm orgánach chun ábhair orgánacha a chur i dtábhacht.

Léirítear i dTábla 2.1 na sonraíochtaí iompraíochta mapála dathanna ba cheart don trealamh X-ghathach a chomhlíonadh.

Tábla 2.1

— Iompraíocht mapála dathanna

Uimhir adamhach éifeachtach an ábhair Gan an fheidhm íomhá a bheith cumasaithe An fheidhm orgánach cumasaithe An fheidhm neamhorgánach cumasaithe 0 < Zeff ≤ 10 oráiste oráiste dath ar bith 10 < Zeff ≤ 17 glas oráiste gorm/glas Zeff > 17 gorm dath ar bith gorm

Nuair a bhíonn ábhar orgánach agus ábhar neamhorgánach cruachta ar bharr a chéile, ba cheart don trealamh X-ghathach an t-ábhar orgánach a thaispeáint nuair atá an fheidhm orgánach cumasaithe, mar a léirítear i dTábla 2.2.

Tábla 2.2

— Iompraíocht mapála dathanna (orgánach/neamhorgánach cruachta)

Uimhir adamhach éifeachtach an ábhair Gan an fheidhm íomhá a bheith cumasaithe An fheidhm orgánach cumasaithe An fheidhm neamhorgánach cumasaithe ábhar orgánach faoi phláta alúmanaim glas oráiste gorm/glas ábhar orgánach faoi phláta cruach gorm oráiste gorm

2.4. Tástálacha ar cháilíocht íomhánna

Ba cheart na tástálacha ar cháilíocht íomhánna le haghaidh trealamh x-ghathach a dhéanamh tríd an triailphíosa um dhearcadh an duine a úsáid, triailphíosa ar a dtugtar tuairisc sa chaighdeán idirnáisiúnta seo a leanas:

— ASTM F792-17e1, Standard Practice for Evaluating the Imaging Performance of Security X-Ray Systems, ASTM International, West Conshohocken, PA, 2017, www.astm.org

Ba cheart cáilíocht íomhánna an trealaimh X-ghathaigh a mheasúnú trí na naoi dtástáil seo a leanas a úsáid:

2.4.1. Tástáil 1: taispeáint sreang

— cumas an trealaimh X-ghathaigh íomhánna a thaispeáint is féidir le hoibritheoir a úsáid chun sreanga miotail a shainaithint.

2.4.2. Tástáil 2: treá úsáideach

— cumas an trealaimh X-ghathaigh íomhá a chur ar fáil lenar féidir le hoibritheoir nó algartam sreanga a bhrath atá i bhfolach ag tiúis éagsúla ábhair blocála.

2.4.3. Tástáil 3: taifeach spásúil

— cumas an trealaimh X-ghathaigh nithe dlúthspásaithe ardchodarsnachta a thaispeáint mar nithe ar leithligh.

2.4.4. Tástáil 4: treá simplí

— cumas an trealaimh X-ghathaigh íomhánna a thaispeáint is féidir le hoibritheoir a úsáid chun uimhreacha luaidhe a shainaithint a bheadh faoi cheilt ag ábhair blocála chruach murach sin.

2.4.5. Tástáil 5: íomháú orgánach tanaí

— cumas an trealaimh X-ghathaigh íomhánna a thaispeáint is féidir le hoibritheoir a úsáid chun codanna tanaí d’ábhair orgánacha a shainaithint.

2.4.6. Tástáil 6: íogaireacht codarsnachta cruach

— cumas an trealaimh X-ghathaigh íomhánna a thaispeáint is féidir le hoibritheoir a úsáid chun cuasa ciorclacha éadoimhne a shainaithint i gcruach.

2.4.7. Tástáil 7: idirdhealú ar ábhair

— cumas an trealaimh X-ghathaigh íomhánna a thaispeáint is féidir le hoibritheoir a úsáid chun idirdhealú a dhéanamh idir ábhair ag a bhfuil uimhreacha adamhacha éifeachtacha éagsúla.

2.4.8. Tástáil 8: aicmiú ábhar

— cumas an trealaimh X-ghathaigh íomhánna a thaispeáint is féidir le hoibritheoir a úsáid chun ábhar ar leith a shainaithint go comhsheasmhach i raon tiús éagsúil.

2.4.9. Tástáil 9: difreáil orgánach

— cumas an trealaimh X-ghathaigh íomhánna a thaispeáint is féidir le hoibritheoir a úsáid chun ábhair orgánacha ag a bhfuil uimhreacha adamhacha éifeachtacha éagsúla a dhifreáil.

2.5. Tairseacha cáilíochta íomhánna

Maidir leis an triailphíosa um dhearcadh an duine in ASTM F792-17e1, ba cheart na híostairseacha le haghaidh gach tástála ar cháilíocht íomhánna a bheith mar atá leagtha síos i dTábla 2.3 thíos. Le bheith incháilithe le haghaidh caighdeán ar leith, ba cheart an trealamh X-ghathach na híostairseacha faoi seach i gcomhair gach tástála ar cháilíocht íomhánna a bhaint amach.

Tábla 2.3

— Tairseacha le haghaidh cáilíocht íomhánna

Tástáil ar Cháilíocht Íomhánna Caighdeán 1 Caighdeán 2 1 taispeáint sreang: tiús sreang san aer AWG 30 (0,255 mm) AWG 34 (0,160 mm) 2 treá úsáideach: tiús sreang faoi alúmanam (Al) dar tiús sonraithe AWG 24 (0,511 mm) taobh thiar de 16 mm Al AWG 24 (0,511 mm) taobh thiar de 20 mm Al & AWG 30 (0,255 mm) taobh thiar de 12 mm Al 3 taifeach spásúil: tomhais péire-línte ingearacha (4 shliotán, iad cothrománach agus ceartingearach, i gcruach 1018, 1010 nó 1008) sliotáin atá 2 mm ar leithead agus ag a bhfuil spásáil 2 mm sliotáin atá 1,5 mm ar leithead agus ag a bhfuil spásáil 1,5 mm 4 treá simplí: uimhreacha luaidhe (dar tiús 3,0 ± 0,2 mm) atá ceangailte le cruach dar tiús sonraithe; cruach atá 24 mm ar tiús cruach atá 28 mm ar tiús 5 íomháú orgánach tanaí: céimeanna polocsaimeitléine dar tiúis 0,25, 0,5, 1, 2 agus 5 mm. Tá poill dar trastomhas 2, 5 agus 10 mm ag gach céim. 4 pholl le feiceáil (*) 7 bpoll le feiceáil (*) 6 íogaireacht codarsnachta cruach: céimeanna cruach dar tiús 0,5, 1, 2, agus 5 mm. Tá poill 2, 5 agus 10 mm dar doimhneacht 0,1 mm ag gach céim. 4 pholl le feiceáil (*) 7 bpoll le feiceáil (*) 7 idirdhealú ar ábhair: greille de mhaolaitheoirí cearnacha (méideanna cruach agus plaistigh éagsúla ina n-athraíonn an uimhir adamhach éifeachtach agus an maolúchán (**)). féadfar fordhathanna na 10 gcearnóg chomharsanacha a dhifreáil féadfar fordhathanna na 12 chearnóg chomharsanacha a dhifreáil 8 aicmiú ábhar: tástáil ina sainaithníonn an córas go comhsheasmhach ábhar ar leith i raon tiús (**). aicmítear 4 cholún mar an t-ábhar céanna in aghaidh an cholúin aicmítear 6 cholún mar an t-ábhar céanna in aghaidh an cholúin 9 difreáil orgánach: déanann an breathnóir taifead de má bhraitheann sé/sí difríocht san fhordhath idir ceithre chearnóg éagsúla (**). cearnóga 1 go 4 ar taispeáint mar ábhar orgánach cearnóga 1 go 4 ar taispeáint mar ábhar orgánach

(*) Meastar go bhfuil poll infheicthe más féidir leath dá limistéar nó a imeall ar a laghad a dhéanamh amach.

(**) Féach ASTM F792-17e1 le haghaidh tuairisc níos mionsonraithe ar an triailphíosa um dhearcadh an duine.